Priekšlikums PADOMES LĒMUMS par nostāju, kas Eiropas Savienībai jāpieņem ĀKK un ES Ministru padomē attiecībā uz ieguldījumu finansēšanas noteikumu un nosacījumu pārskatīšanu (ĀKK un EK Partnerattiecību nolīguma II pielikuma 1. nodaļa) /* COM/2012/0113 final - 2012/0052 (NLE) */





PASKAIDROJUMA RAKSTS Partnerattiecību nolīgums starp Āfrikas, Karību jūras reģiona un Klusā okeāna valstu grupas (ĀKK) locekļiem, no vienas puses, un Eiropas Savienību un tās dalībvalstīm, no otras puses, kas parakstīts Kotonū 2000. gada 23. jūnijā[1], paredz, ka ĀKK Ieguldījumu instrumentu veido resursi, ko pārvalda kā apgrozības fondu, un dotācijas procentu likmju subsīdiju finansējuma veidā. Tas arī paredz, ka līdz 10 % no pēdējā minētā finansējuma var izmantot, lai atbalstītu projektu, kas saistīts ar tehnisko palīdzību ĀKK valstīs (ĀKK un EK Partnerattiecību nolīguma II pielikuma 1. nodaļas 1. panta 3. punkts un 2. panta 9. punkts). Ar projektiem saistīta tehniskā palīdzība palīdz partnervalstīm un ieguldītājiem labāk sagatavot un pārraudzīt savus ieguldījumu projektus, uzlabot ieguldījumu kvalitāti un ietekmi, kā arī vidējā termiņā un ilgtermiņā stiprināt vietējo partneru pārvaldības kapacitāti. Kā paredzēts ĀKK un EK Partnerattiecību nolīguma II pielikuma 1. nodaļas 6.b pantā, Ieguldījumu instrumenta starpposma novērtējums tika veikts 2010. gadā kā neatkarīgs novērtējums, aptverot laikposmu no 2003. līdz 2009. gadam. Pilnīguma labad tika ietvertas arī Eiropas Investīciju bankas (EIB) darbības saskaņā ar pašu resursiem. Novērtējumā tika secināts, ka tehniskās palīdzības izmantošana bija EIB darbību kopumā un jo īpaši Ieguldījumu instrumenta pievienotās vērtības būtiska sastāvdaļa, kas palīdzēja stiprināt finanšu starpnieku praksi pārvaldības jomā. Tomēr tajā arī atzīmēts, ka pašreizējais finansējums tehniskajai palīdzībai ir bijis pārāk ierobežots, un tiek ieteikts izstrādāt mehānismus papildu dotāciju resursu nodrošināšanai tehniskās palīdzības vajadzībām apvienojumā ar citiem instrumentiem, kurus pārvalda Eiropas Investīciju banka, piemēram, aizdevumiem un kapitālieguldījumiem. Eiropas Komisija un Eiropas Investīciju banka atbalstīja šo ieteikumu. Tādējādi priekšlikumā paredzēts atļaut Eiropas Investīciju bankas darbības gan Ieguldījumu mehānisma, gan EIB pašu resursu ietvaros, lai turpinātu gūt labumu no tehniskās palīdzības, kas saistīta ar projektiem, pašreizējā Finanšu protokola (10. Eiropas Attīstības fonds) darbības laikā un vēlāk. Saskaņā ar Kotonū nolīguma 100. pantu II pielikumu var pārskatīt ar ĀKK un ES Ministru padomes lēmumu. Ierosinātā lēmuma mērķis ir no 10 % līdz 15 % palielināt to finansējuma daļu, kas paredzēta procentu likmes subsīdijām, ko var izmantot ar projektiem saistītai tehniskajai palīdzībai, kā definēts ĀKK un EK Partnerattiecību nolīguma II pielikuma 1. nodaļas 1. panta 3. punktā un 2. panta 9. punktā. Tiek atgādināts, ka šie procenti ir maksimālā robežvērtība. Komisija ierosina Padomei pieņemt šeit pievienoto lēmumu. 2012/0052 (NLE) Priekšlikums PADOMES LĒMUMS par nostāju, kas Eiropas Savienībai jāpieņem ĀKK un ES Ministru padomē attiecībā uz ieguldījumu finansēšanas noteikumu un nosacījumu pārskatīšanu (ĀKK un EK Partnerattiecību nolīguma II pielikuma 1. nodaļa) EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 209. panta 2. punktu saistībā ar 218. panta 9. punktu, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas tika parakstīts Kotonū 2000. gada 23. jūnijā[2] (turpmāk "ĀKK un EK Partnerattiecību nolīgums"), ņemot vērā Komisijas priekšlikumu, tā kā: (1) Partnerattiecību nolīguma 100. pantā paredzēts, ka ĀKK un ES Ministru padome, balstoties uz ĀKK un ES Attīstības finansiālās sadarbības komitejas ieteikumu, var pārskatīt, pārbaudīt un/vai grozīt nolīguma Ia, Ib, II, III, IV un VI pielikumu. (2) Starpposma novērtējums par Ieguldījumu mehānisma un EIB pašu resursu izmantošanu ĀKK reģionā tika veikts saskaņā ar ĀKK un EK Partnerattiecību nolīguma II pielikuma 1. nodaļas 6.b pantu. Viens no novērtējumā minētajiem ieteikumiem bija nodrošināt papildu dotāciju resursus tehniskajai palīdzībai. (3) Ņemot vērā starpposma novērtējuma rezultātus, ĀKK un EK Partnerattiecību nolīguma II pielikuma ierosinātās pārskatīšanas mērķis ir no 10 % līdz 15 % palielināt to finansējuma daļu, kas paredzēta procentu likmes subsīdijām, ko var izmantot ar projektiem saistītai tehniskajai palīdzībai, kā definēts ĀKK un EK Partnerattiecību nolīguma II pielikuma 1. nodaļas 1. panta 3. punktā un 2. panta 9. punktā, IR PIEŅĒMUSI ŠO LĒMUMU. 1. pants Nostāja, kas Eiropas Savienībai jāieņem ĀKK un ES Ministru padomē attiecībā uz ĀKK un EK Partnerattiecību nolīguma II pielikuma pārskatīšanu, pamatojas uz šim dokumentam pievienoto ĀKK un ES Ministru padomes lēmuma projektu. 2. pants Pēc ĀKK un ES Ministru padomes lēmuma pieņemšanas to publicē Eiropas Savienības Oficiālajā Vēstnesī. Briselē, 19.3.2012 Padomes vārdā – priekšsēdētājs PIELIKUMS Projekts ĀKK UN ES MINISTRU PADOMES LĒMUMS attiecībā uz ieguldījumu finansēšanas noteikumu un nosacījumu pārskatīšanu (ĀKK un EK Partnerattiecību nolīguma II pielikuma 1. nodaļa) ĀKK UN ES MINISTRU PADOME, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas 2000. gada 23. jūnijā[3] parakstīts Kotonū, 2005. gada 25. jūnijā[4] grozīts Luksemburgā un 2010. gada 22. jūnijā[5] grozīts Vagadugu ("ĀKK un EK Partnerattiecību nolīgums"), un īpaši tā 100. pantu, tā kā: (1) Starpposma novērtējums par Ieguldījumu mehānisma un EIB pašu resursu izmantošanu ĀKK reģionā tika veikts saskaņā ar ĀKK un EK Partnerattiecību nolīguma II pielikuma 1. nodaļas 6.b pantu. Viens no novērtējumā minētajiem ieteikumiem bija nodrošināt papildu dotāciju resursus tehniskajai palīdzībai. (2) Ņemot vērā starpposma novērtējuma rezultātus, ĀKK un EK Partnerattiecību nolīguma II pielikuma ierosinātās pārskatīšanas mērķis ir no 10 % līdz 15 % palielināt to finansējuma daļu, kas paredzēta procentu likmes subsīdijām, ko var izmantot ar projektiem saistītai tehniskajai palīdzībai, kā definēts ĀKK un EK Partnerattiecību nolīguma II pielikuma 1. nodaļas 1. panta 3. punktā un 2. panta 9. punktā, IR PIEŅĒMUSI ŠO LĒMUMU. 1. pants ĀKK un EK Partnerattiecību nolīguma II pielikuma 1. nodaļā izdara šādus grozījumus. 1. Nodaļas 1. panta 3. punktu aizstāj ar šādu: "Procentu subsīdijas var kapitalizēt vai izmantot kā aizdevumus. Procentu likmes subsīdijas summu, ko aprēķina to vērtības izteiksmē aizdevuma izmaksas brīdī, ieskaita procentu subsīdiju piešķīrumā, kas noteikts Ib pielikuma 2. punkta c) apakšpunktā, un maksā tieši EIB. Līdz 15% no piešķīruma procentu likmju subsīdijām var arī izmantot, lai atbalstītu ar projektu saistītu tehnisko palīdzību ĀKK valstīs." 2. Nodaļas 2. panta 9. punktu aizstāj ar šādu: "Procentu subsīdijas var kapitalizēt vai izmantot kā aizdevumus. Līdz 15 % no budžeta procentu likmju subsidēšanai var izmantot, lai atbalstītu ar projektu saistītu tehnisko palīdzību ĀKK valstīs." 2. pants Šis lēmums stājas spēkā tā pieņemšanas dienā. Vieta, […], […] ĀKK un ES Ministru padomes vārdā— priekšsēdētājs [1] OV L 317, 15.12.2000., 3. lpp. Nolīgums, ko groza ar nolīgumu, kurš 2005. gada 25. jūnijā parakstīts Luksemburgā (OV L 287, 28.10.2005., 4. lpp.), un ar nolīgumu, kas 2010. gada 22. jūnijā parakstīts Vagadugu (OV L 287, 4.11.2010., 3. lpp.). [2] OV L 317, 15.12.2000., 3. lpp. Nolīgums, ko groza ar nolīgumu, kurš 2005. gada 25. jūnijā parakstīts Luksemburgā (OV L 287, 28.10.2005., 4. lpp.), un ar nolīgumu, kas 2010. gada 22. jūnijā parakstīts Vagadugu (OV L 287, 4.11.2010., 3. lpp.). [3] OV L 317, 15.12.2000., 3. lpp. Nolīguma labojumi — OV L 385, 29.12.2004., 88. lpp. [4] OV L 209, 11.8.2005., 27. lpp. [5] OV L 287, 4.11.2010., 3. lpp.